Tamarut deg tullist «Tajmilt i waṭṭan» tessemres yiwen yisem i uwadem anadday, wagi d Yugurten, di laṣel-isem-a d isem n yiwen ugellid amaziɣ, anamek-ines : “Ygar-iten”, meḥsub iɣleb-iten akk. Deg tullist-a, yemma-as yuḍnen lkunsir n yidmaren, terna lqerḥ n urgaz-is i tt-yeǧǧan akken deg yir aṭṭan, ur neqqim ara ɣer yidis-is. Tameṭṭut truḥ am tin iqeḍɛen layas deg tudert, ma yella yerẓa-tt yir aṭṭan-agi, yesseḥnunef-itt deg lqaɛa, ayen i asiga urgaz-is yugar lehlak, ur tebni ad tt-yeǧǧ akken, yiwen wass, deg teswiɛt yecban tinna.